Per Ørum Jørgensen (KF), 2007-05-03:
Det var ikke for at trække debatten unødigt, at jeg ikke var helt på stikkerne.
Jeg synes, at det er meget interessante beslutningsforslag, som Enhedslisten præsenterer os for i dag.
Der er mange gode intentioner bag, det er der ingen tvivl om, også mange intentioner, som vi fra konservativ side kan bakke op.
Når vi – og det vil jeg gerne afsløre indledningsvis – ikke kan støtte de to beslutningsforslag fra Enhedslisten, er det altså ikke på grund af intentionerne, der ligger bag, men på grund af selve udformningen af beslutningsforslagene.
Det er faldet mig en anelse for brystet, at hr. Per Clausen under spørgsmålene til ministeren bragte frem, at Det Konservative Folkeparti kun var interesseret i at pleje interesserne for en måske marginal gruppe i samfundet.
Der synes jeg, at vi – om nogen – fra konservativ side på det her område har markeret, at vi har en ganske bred interesse i at fremme vedvarende energi til glæde og gavn for hele samfundet og ikke mindst til glæde og gavn for vore børn og børnebørn.
Vi står over for nogle kæmpeudfordringer i disse år med klimaforandringer og sikkerhedspolitiske forhold, som gør, at vi fra konservativ side prioriterer vedvarende energi meget, meget højt, og det tror jeg egentlig alle er klar over.
Det er absolut ikke tilfældet, tværtimod.
Det er jo egentlig ganske opløftende at høre ordførerne forholde sig til netop brint og vedvarende energi.
Der er en tradition for, at vi samarbejder i Folketinget, og det har jo også været tilfældet, ikke mindst når det gælder prioriteringerne på forskningsområdet – også når det gælder den vedvarende energi.
Det er jo værd at nævne UMTS-midlerne, hvor der for 2 år siden blev iværksat en ret kraftig prioritering netop i forbindelse med brintteknologien under Det Strategiske Forskningsråd, hvor også en bred vifte af partierne her i Folketinget deltog og vedtog at styrke sammenhængen mellem at bruge brint sammen med andre energiformer, herunder også vindkraft, og dermed også skabe en ny udvikling og skabe nye generationer af de teknologier, vi har.
Senest har vi også set under velfærdsforhandlinger i forbindelse med globaliseringspuljen, at et meget stort flertal i Folketinget igen prioriterede at styrke forskningsindsatsen på brintområdet, og det indgår jo så nu i EUDP-programmet, hvor jeg synes at der er lagt en meget, meget ambitiøs plan frem for forskningen.
Enhedslisten ønsker, at vi skal skabe nogle konsortier, nogle nonprofitselskaber og dermed få en vis statskontrol over den indsats, der skal være på brintområdet.
Jeg mener, at det er vigtigt, at vi får skabt et kommercielt marked for det her, at vi også giver de private aktører, der er på markedet, mulighed for at skabe innovation på det her område.
Det lyder lidt, som om det kun er de store selskaber, der vil nyde godt af det, men jeg kan da konkret nævne firmaet H2 Logic fra Herning, som har specialiseret sig i brintbiler – jeg mener, der er fem ansatte nu – og som på ganske få år har opbygget en kolossalt vigtig og flot ekspertise lige præcis på det område.
Det er jo noget, vi understøtter fra regeringens side ved f.eks. at lave en afgiftsfratagelse for netop brintbiler og dermed på den måde skabe incitamenter og drive en positiv udvikling frem.
Vi er nødt til at se den vedvarende energi som et flerstrenget instrument til at imødekomme de trusler og de udfordringer, vi står over for, og derfor kan man heller ikke ensidigt satse på brint.
Det er lige så vigtigt, at vi satser på vindkraft, at vi får sat gang i vandkraft, og hvad der ellers er af mange teknologier.
Der er også mange teknologier, som vi ikke kender i dag, men som vi vil se i de kommende år, og det skal der være plads til.